100 medarbejdere fik mandag besked om, at de skal se sig om efter et andet job. Alfa Laval lukker produktionsafdelingen, der udgør cirka en fjerdedel af Aalborg-aktiviteterne, fortæller Søren Hjorth Krarup, der er administrerende direktør i Alfa Laval Aalborg. - Medarbejderne har fået besked i god tid, for det er først om et år, vi lukker produktionen. På den måde sikrer vi en god proces i forhold til nedskalering af produktionen og afskedigelserne. Så det er både for os selv, vores kunder og selvfølgelig medarbejderne, siger direktøren. Fremtid i Asien Årsagen til lukningen skyldes ændringer på markedet og efterspørgsel. - Vi har i mange år arbejdet med at levere systemer til rensning af ballastvand. Men efterhånden har de fleste skibe fået påmonteret systemet, og fremover kommer det til at ske i Asien, hvor også skibene bliver produceret. - Derfor er det ud fra et spørgsmål om omkostninger og bæredygtighed, at vi lukker afdelingen i Aalborg. Søren Hjorth Krarup forventer ikke flere fyringer på det danske marked.

Referat:
Virksomheden Alfa Laval lukker produktionsafdelingen.